b'\n_START_ARTICLE_\nSiirdekalad\n_START_PARAGRAPH_\nSiirdekalad ehk diadroomsed kalad on kalad, kes kudemiseks l\xc3\xa4hevad kas mageveekeskkonnast merre (katadroomne r\xc3\xa4nne) v\xc3\xb5i vastupidi (anadroomne r\xc3\xa4nne). Sageli kasutatakse ka m\xc3\xb5istet "poolsiirdekalad", viidates kaladele, kes tulevad kudema riimveest magevette. Siirdekaladele vastandt\xc3\xa4hendusliku s\xc3\xb5nana kasutatakse m\xc3\xb5nikord terminit "paiguskala"._NEWLINE_Enamik siirdekalu on anadroomsed ehk koevad magevees, milleks sageli on j\xc3\xb5gede \xc3\xbclemjooksualad. Siia kuuluvad n\xc3\xa4iteks mitmed l\xc3\xb5helased. Katadroomsed kalad on n\xc3\xa4iteks angerjad, kes siirduvad kudema Sargasso merre. T\xc3\xbc\xc3\xbcpiliseks poolsiirdekalaks on vimb. _NEWLINE_Siirdekalade siirdumine teise keskkonda toimub peamiselt seet\xc3\xb5ttu, et tagada n\xc3\xa4iteks j\xc3\xb5es arenenud vastsetele ja teistele noorj\xc3\xa4rkudele ohutum ja toidu poolest rikkalikum keskkond._NEWLINE_Siirdekalade r\xc3\xa4nnu pikkused on liigiti v\xc3\xa4ga erinevad. T\xc3\xb5en\xc3\xa4oliselt k\xc3\xb5ige pikema (tuhandetesse kilomeetritesse k\xc3\xbc\xc3\xbcndiva) kudemisr\xc3\xa4nde teevad angerjad. M\xc3\xb5ned kalaliigid (sh angerjas) hukkuvad p\xc3\xa4rast kurnavat r\xc3\xa4nnet ja kudemist.'